b'\n_START_ARTICLE_\n\xc5\xa0tefan Konstantin\n_START_SECTION_\n\xc5\xbdivljenje\n_START_PARAGRAPH_\nKonstantin je bil rojen leta 1282 ali 1283 v o\xc4\x8detovem drugem zakonu s h\xc4\x8derko tesalskega vladarja Ivana I. Angela. Njeno ime se ni ohranilo. _NEWLINE_Po neuspe\xc5\xa1nem uporu \xc5\xa0tefana De\xc4\x8danskega leta 1314 in najkasneje po smrti Milutinovega brata, srbskega in sremskega  kralja Dragutina leta 1316, je dobil naslov mladega kralja in apana\xc5\xbeo Zeto. To je hkrati pomenilo status  prestolonaslednika, kar potrjujejo njegov portret v Gra\xc4\x8danici, kovanje lastnega denarja in omemba v darovnici cerkvi svetega Nikolaja v Bariju._NEWLINE_V srbskem ljudskem izro\xc4\x8dilu je omenjen kot ktitor pravoslavnega samostana Draganac pri Gnjilanu s cerkvijo nadangela Gabrijela._NEWLINE_Po Milurinovi smrti 29. oktobra 1321 sta se kot pretendenta na srbski prestol pojavila Konstantinov brat \xc5\xa0tefan De\xc4\x8danski in Dragutinov sin \xc5\xa0tefan Vladislav II._NEWLINE_\xc5\xa0tefan De\xc4\x8danski je bil s podporo cerkve 6. januarja 1322 kronan za srbskega kralja in ponudil Konstantinu, da kot drugi sin sprejme drugi najvi\xc5\xa1ji polo\xc5\xbeaj v dr\xc5\xbeavi. Konstantin se je zana\xc5\xa1al na svojo vojsko, v kateri so bili tudi tuji najemniki, in ponudbo zavrnil. V bitki s \xc5\xa0tefanom De\xc4\x8danskim je bil pora\xc5\xbeen. On sam je bil ujet ali na begu z boji\xc5\xa1\xc4\x8da ubit.   _NEWLINE_V nekaterih kronikah so opisi njegove krute usmrtitve, ki so zagotovo pretirani. Po Psevdobrokarju je bil pribit na drevo in presekan na pol. Mavro Orbini omenja, da se je to zgodilo na Vladislavov ukaz. Po eni od legend so iz njegove lobanje izdelalo \xc4\x8da\xc5\xa1o, iz katere je \xc5\xa0tefan De\xc4\x8danski pil vino._NEWLINE_Konstantina so po smrti pokopali v cerkvi svetega Nikolaja v Zve\xc4\x8danu, kjer je bil eden od dvorov Nemanji\xc4\x87ev. _NEWLINE_Nekaj manj kot desetletje kasneje je 11. novembra 1331 v Zve\xc4\x8danu umrl, po nekaterih virih je bil ubit, tudi njegov brat \xc5\xa0tefan De\xc4\x8danski, ki je bil v je\xc4\x8di na ukaz svojega sina Du\xc5\xa1ana.'